|  |
| --- |
| Mødedato: 31. januar 2023 kl. 10.00-12.00  Mødested: 1445-031  Mødeemne: Møde i SNUK-båndet  Deltagere: Jeppe Norskov Stokholm, Aske Dahl Sløk, Lisbeth Sonne Christensen, Mariann Holmslykke, Eva Kvistgaard Arent, Bente Mattsson, Jette Winther, Mette Buhl og Astrid Gad Knudsen |

# Godkendelse af dagsorden

1. **Retningslinjer for medbragt udstyr til tilsynsprøver, 10.00-10.20**

*Med stødt voksende muligheder inden for ekstraudstyr til tilsynsprøver og en øget efterspørgsel fra de studerende om klare rammer for, hvad de må medbringe til eksamen, er der anledning til at gennemgå de eksisterende rammer på området.*

*Båndet foretager en indledende drøftelse af, hvordan revisionsarbejdet omkring de eksisterende retningslinjer kan foregå, herunder om der skal nedsættes en arbejdsgruppe med repræsentanter fra de berørte bånd og AU Uddannelse.*

Båndmedlemmerne drøfter de udfordringer, det giver, at der ikke findes klare rammer for de studerende om, hvad de må medtage af udstyr til en tilsynsprøve. Der opleves blandt andet et pres for at få lov til at medbringe head-set til prøverne. Båndet anser det for vigtigt, at der er mulighed for at håndhæve retningslinjerne for tilsynet, men at vi samtidig også skal kunne tilbyde rammerne for at følge med tiden og udviklingen.

Det drøftes, om der skal nedsættes en arbejdsgruppe, der både skal udarbejde tydeligere rammer for udstyr til tilsynsprøver, men også drøfte problemstillinger omkring hjælpemidler, herunder adgangen til specifikke IT-programmer og hjemmesider, samt de manglende muligheder for at tjekke, om der anvendes andre hjælpemidler end de præcist angivne. Båndet vurderer, at det er en bedre løsning at afsøge mulighederne for at få problemstillingen omkring tilsynsprøver og hjælpemidler ind i projektet omkring prøvekataloget. Mette afsøger mulighederne for at lade opgaven indgå.

Det aftales, at der nedsættes en arbejdsgruppe, der om muligt skal udarbejde rammer for tilladt medbragt udstyr til tilsynsprøver. Båndet er enige om, at arbejdsgruppen ikke kun skal bestå af SNUK repræsentanter, men at den skal være bredt forankret med repræsentanter fra både UVA-EKA, IT, eksamenstilsynet, Uddannelsesjura og SNUK.

1. **Ajourføring af regelsamlingen på web, 10.20-10.45**

Vedlagt er alle interne AU regler

*Regelsamlingen på au.dk nedlægges og flyttes over på medarbejdersiden. I den forbindelse foretager båndet et eftersyn af alle interne regler for kvalificering ift. om noget skal opdateres eller ikke længere er relevant.*

*Båndets medlemmer har inden mødet orienteret sig i vedlagte materiale.*

Båndet drøfter hvordan opgaven kan gribes an, fx om der skal laves et fælles regelsæt, der kan rumme alle de nuværende regler, men vurderer, at det vil være for stor en opgave at gå i gang med nu, og at det stadig fungerer med de enkeltstående regelsæt. Der er enighed om, at alle regelsættene stadig er gældende og derfor skal opdateres i det omfang, det er nødvendigt. Derfor aftales det, at alle eksisterende regelsæt lægges ind på den nye AU side om regler, og at de løbende erstattes med opdaterede regler.

For de enkelte regelsæt aftales det, at reglerne om efter- og videreuddannelse og masteruddannelse som fleksibelt forløb oversendes til EVU-båndet til behandling; reglerne for adgang til heltidsuddannelser og reglerne om orlov håndteres af Optagelse med en efterfølgende drøftelse i båndet; reglerne for meritmoduler skal sagsbehandlergruppen behandle; regler om prøver behandles af Uddannelsesjura med en efterfølgende høring i båndet; tilsynsreglerne behandles i den ovenfor nedsatte arbejdsgruppe med en efterfølgende høring i båndet.

1. **Status på arbejdet omkring orlov, 10.45-10.55**

*Bente Mattsson og Jette Winther giver en status på det igangværende arbejde.*

Båndet orienteres om, at der foregår et afklaringsarbejde ift. den procesbeskrivelse af journalisering af orlovshåndteringen, der er udarbejdet tidligere. Det undersøges tillige, om flytningen af orlovssager fra STADS til Workzone kan håndteres af en robot. Jette Winther oplyser, at der arbejdes på at finde en løsning således, at fakulteterne får den merinformation, som de efterspørger.

Båndet drøfter, om denne problemstilling kunne indtænkes i forhold til det kommende nye studieadministrative system, og om det vil give mening at flytte sagsbehandlingen helt over i Workzone via blanketløsningen. Optagelse henstiller til, at der igen tages en drøftelse af placeringen af behandlingen af orlovsområdet for at vurdere, om det er bedre placeret på fakulteterne. Det aftales, at de enkelte båndmedlemmer tager forslaget om placeringen af behandlingen af orlovsområdet med hjem og drøfter med deres leder, hvorefter det skal løftes til LGU.

1. **Ensartet praksis for håndtering af studienævnets arbejde, 10.55-11.15**

*Som led i emnet fastsat i årsplanens pkt. 7 foretager båndet en indledende brainstorm over konkrete eksempler på emner, som kunne danne grundlag for det videre arbejde med ensartning af praksis. Hvert båndmedlem medbringer konkrete eksempler til drøftelsen.*

Båndet har en indledende drøftelse af, hvad punktet kunne indeholde. Der er dog usikkerhed omkring opdraget for punktet, og hvad genstandsfeltet er; er det mest erfaringsudvekslinger i forhold til understøttelse af studienævnets arbejde, eller det også med henblik på at fastlægge fælles praksis på tværs af fakulteterne? Båndet aftaler, at første skridt er at erfaringsudveksle på understøttelse, kvalitetssikring og afgørelsespraksis. Fakulteterne medbringer hvert et skriftligt oplæg til erfaringsudveksling på næste møde.

D

1. **Sagsbehandlingstider i studentersager, 11.15-11.30**

Vedlagt er breve fra Ombudsmanden og Uddannelses- og Forskningsstyrelsen

*Uddannelses- og Forskningsstyrelsen har udsendt et brev til alle universiteter angående intern rekurs og sagsbehandlingstider. Med henvisning til lange sagsbehandlingstider på studenterklagesagsområdet, ønsker styrelsen at indlede en dialog med universiteterne med særligt fokus på sagsbehandlingstider. På denne baggrund drøfter båndet, hvordan praksis for behandling af dispensationer og klagesager er i de enkelte studieadministrationer særligt med henblik på sagsbehandlingstider. Båndmedlemmerne bedes forud for mødet undersøge, hvis muligt, den gennemsnitlige sagsbehandlingstid på dispensationssager og klagesager.*

Mette motiverer punktet og fortæller om den konkrete henvendelse fra styrelsen. De enkelte båndmedlemmer oplyser om deres konkrete oplyste sagsbehandlingstider, samt at disse sagsbehandlingstider generelt overholdes. For at kunne understøtte punktet bedst muligt anbefales det, at det fastsættes præcist hvilke data, der skal kigges mere ned i, hvorefter dette vil kunne trækkes i Power-BI rapporten for UDD Workzone.

Det aftales, at Mette sender en konkret beskrivelse til båndet af hvilke data, der skal fremsøges.

1. **Status på arbejdet omkring startmerit, 11.35-11.40**

*Mette giver en status på arbejdet og den videre proces.*

Mette giver en status på arbejdet omkring ønsket om at udfordre processerne og kravene for startmerit.

Båndet tager orienteringen til efterretning og beslutter at afvente et mere opportunt tidspunkt for at se mere på arbejdet.

1. **Nyt fra LGU, 11.25-11.35**

*Båndet drøfter seneste LGU-referat. Medlemmerne holder sig orienteret ift. seneste udsendelse.*

Båndet drøfter punktet ”Opfordring til båndene til at sætte robotter på dagsordenen løbende, sådan at de gode ideer bliver delt (Leo orienterer SNUK, Trine orienterer UVAEKA)” fra LGU Digital.

Båndet er enige i, at der er idé i at dele erfaringerne med de arbejdsprocesser, der er fælles på fakulteterne, og heraf vurdere om robotter kunne være relevante. Der er opmærksomhed på potentialer for bevisudstedelsen, og båndmedlemmerne inviterer til erfaringsudveksling blandt relevante medarbejdere.

1. **Nyt fra Uddannelsesstrategisk Sekretariat, 11.40-11.50**

Astrid orienterer om, at SNUKs årshjul bliver indsendt til LGU den 1. februar.

Mette orienterer om en principiel afgørelse fra styrelsen om fejl og mangler, hvori styrelsen udtaler, at de studerende i den konkrete sag ikke er klageberettiget. Det aftales, at afgørelsen endes i anonymiseret form til orientering.

1. **Nyt fra fakulteterne, 11.50-11.55**

Jette ønsker en drøftelse af processen for ansøgere, der ikke har sagt ja tak til tilbuddet om optagelse inden for fristen. Det aftales, at Jette bringer punktet på dagsordenen.

1. **Eventuelt, 11.55-12.00**